**Обещай**

Не винохулствай, страннико, в моите бразди!

Не си опитал още нищо и не знаеш,

не си се спрял до моите лози дори.

От що тогава, пътнико, се каеш?

Че свършило е виното в света – така ли?

Пресъхнала е твоята трапеза?

Гневил си боговете! Не разбра ли,

че с чисти мисли виното се гледа?

Разбрал си… И пред земното ми лоно

си тъй уплашен, че със гняв прикриваш

желанието да съм твоята икона,

която с чисти устни да отпиваш!

Обещаваш ли сега, пред мен поне,

да спазваш Дионисиева клетва?

Напит си с есенни сълзи. Но има лек

и той е младо вино послед мъжка жетва.

Ще ти го дам. Сега е младо, ври, кипи,

докрай, до капка, даром ти го давам.

Пък старо като стане, ще слади…

И странникът отрони „Обещавам“!

**Светлана Николова**

Зам.-директор и учител по български език и литература в ПГЕТ „Захари Стоянов“, Харманли